b'\n_START_ARTICLE_\nAsko Sahlman\n_START_SECTION_\nUra ja el\xc3\xa4m\xc3\xa4\n_START_PARAGRAPH_\nAsko Sahlman syntyi Ilmari ja Sirkka Sahlmanin kolmilapsisen perheen keskimm\xc3\xa4iseksi. N\xc3\xa4yttelij\xc3\xa4nura sai alkunsa 1968 Joensuun kaupunginteatterissa Jouko Turkan ohjaamassa n\xc3\xa4ytelm\xc3\xa4ss\xc3\xa4 Anu ja Mikko. Joensuussa k\xc3\xa4ydyn keskikoulun j\xc3\xa4lkeen h\xc3\xa4n l\xc3\xa4hti viideksi vuodeksi merille. Sahlman palasi Suomeen, meni naimisiin ja opiskeli ravintolan esimieheksi. H\xc3\xa4n ty\xc3\xb6skenteli ravintolap\xc3\xa4\xc3\xa4llikk\xc3\xb6n\xc3\xa4 ja keitti\xc3\xb6mestarina eri puolilla Suomea. Sahlman vaimoineen muutti Kuopiosta Romaniaan ja Jugoslaviaan matkaoppaiksi vuonna 1981. Palattuaan Suomeen h\xc3\xa4net kiinnitettiin 1984 yll\xc3\xa4tt\xc3\xa4en Mikkelin teatteriin. Nuoruuden haave n\xc3\xa4yttelij\xc3\xa4n ammatista toteutui. Sahlman koukkasi Kokkolan kaupunginteatterin kautta Tampereelle, jossa h\xc3\xa4n ty\xc3\xb6skenteli sek\xc3\xa4 Tampereen Teatterissa ett\xc3\xa4 Tampereen Ty\xc3\xb6v\xc3\xa4en Teatterissa. Lis\xc3\xa4ksi h\xc3\xa4n n\xc3\xa4ytteli Teatteri 2000:ssa ja H\xc3\xa4meenlinnan kaupunginteatterissa. Sahlman oli teatterikiertueilla paitsi Suomessa my\xc3\xb6s Virossa._NEWLINE_Tamperelainen Yle TV2 ty\xc3\xb6llisti Sahlmania televisiotuotannoissaan. H\xc3\xa4nelle leimallisia rooleja olivat poliisit sek\xc3\xa4 tyypitellyt "perisuomalaiset" mieshahmot. Poliisia h\xc3\xa4n n\xc3\xa4ytteli my\xc3\xb6s Maalaiskomedia-sarjan kaikissa nelj\xc3\xa4ss\xc3\xa4 tuotantokaudessa. Yst\xc3\xa4vilt\xc3\xa4\xc3\xa4n Sahlman sai lempinimen \xe2\x80\x9dLamminp\xc3\xa4\xc3\xa4n Kullervo Kalske\xe2\x80\x9d. Vuosina 2008\xe2\x80\x932010 Sahlman n\xc3\xa4ytteli Hannes S\xc3\xa4kkij\xc3\xa4rve\xc3\xa4 Yle TV1:n poliittisessa satiirissa Ihmisten puolue. H\xc3\xa4n antoi my\xc3\xb6s omia runo- ja lauluiltoja. Er\xc3\xa4s h\xc3\xa4nen runokoosteistaan on Ilpo Tiihosen teksteihin perustuva 9El\xc3\xa4m\xc3\xa4\xc3\xa4._NEWLINE_2000-luvulla Asko Sahlman n\xc3\xa4ytteli my\xc3\xb6s Virossa. H\xc3\xa4net n\xc3\xa4htiin suomalais-virolaisessa n\xc3\xa4ytelm\xc3\xa4ss\xc3\xa4 Taksirengit \xe2\x80\x93 Taksojuhid. Vanemuine-teatterissa h\xc3\xa4n tulkitsi Antti Ihalaista viron kielell\xc3\xa4. Talvella 2008 Sahlman n\xc3\xa4ytteli Q-teatterissa n\xc3\xa4ytelmiss\xc3\xa4 Kauppamatkustajan syntym\xc3\xa4 ja Peltirumpu. Kes\xc3\xa4ll\xc3\xa4 2008 Sahlman n\xc3\xa4ytteli j\xc3\xa4lleen poliisi Pentti Juurikkalaa Mooseksen perinn\xc3\xb6ss\xc3\xa4 Oulun Toppilassa. Sahlman my\xc3\xb6s antoi \xc3\xa4\xc3\xa4nens\xc3\xa4 j\xc3\xa4ttil\xc3\xa4ishiidelle lastenohjelmassa  Hui hai hiisi._NEWLINE_Sahlmanilla on kaksi tyt\xc3\xa4rt\xc3\xa4. H\xc3\xa4n harrasti muun muassa puutarhanhoitoa ja moottoripy\xc3\xb6r\xc3\xa4ily\xc3\xa4. H\xc3\xa4nen moottoripy\xc3\xb6r\xc3\xa4ns\xc3\xa4 oli vuosimallia 1972 ja Moto Guzzi -merkkinen._NEWLINE_Sahlman kuoli Lemp\xc3\xa4\xc3\xa4l\xc3\xa4n kohdalla valtatie 3:lla tapahtuneessa liikenneonnettomuudessa syyskuussa 2011 ollessaan palaamassa Espoon kaupunginteatterin esityksest\xc3\xa4. H\xc3\xa4nen viimeiseksi roolikseen j\xc3\xa4i morsiamen is\xc3\xa4n rooli Espoossa esitetyss\xc3\xa4 Bertolt Brechtin n\xc3\xa4ytelm\xc3\xa4ss\xc3\xa4 Pikkuporvarih\xc3\xa4\xc3\xa4t._NEWLINE_Sahlman oli vaimonsa Maarit Saarelaisen kanssa yhdess\xc3\xa4 40 vuotta, kuolemaansa asti.'